b"\n_START_ARTICLE_\nSmalahove\n_START_PARAGRAPH_\nSmalahove (uusnorjaksi Smalehovud) on norjalainen perinneruoka, joka on per\xc3\xa4isin Vestlandet'sta. Se valmistetaan lampaan p\xc3\xa4\xc3\xa4st\xc3\xa4.\n_START_SECTION_\nPerinne\n_START_PARAGRAPH_\nSmalahove on joulunodotusruokaa. Perinteisesti ensimm\xc3\xa4inen smalahove-ruokailu vuodessa oli marraskuussa ja viimeinen smalahove-ateria sy\xc3\xb6tiin viimeisen\xc3\xa4 adventtina ennen joulua. Kyseist\xc3\xa4 pyh\xc3\xa4p\xc3\xa4iv\xc3\xa4\xc3\xa4 kutsuttiin lempinimell\xc3\xa4 likasunnuntai (norj. skittens\xc3\xb8ndag).\n_START_SECTION_\nValmistus\n_START_PARAGRAPH_\nKaupasta saa hankituksi sek\xc3\xa4 nyljetty\xc3\xa4 ett\xc3\xa4 nylkem\xc3\xa4t\xc3\xb6nt\xc3\xa4 lampaanp\xc3\xa4\xc3\xa4t\xc3\xa4. Aloittelijat tyytyv\xc3\xa4t nyljettyyn, kun taas kokeneemmat voivat suosia nylkem\xc3\xa4t\xc3\xb6nt\xc3\xa4 raaka-ainetta. Tyypillinen annos per ruokailija on puolikas p\xc3\xa4\xc3\xa4t\xc3\xa4. Ruokalajia valmistetaan eri tavoin ja erilaisilla lisukkeilla. Yhden p\xc3\xa4\xc3\xa4n valmistamiseen k\xc3\xa4ytet\xc3\xa4\xc3\xa4n kuusi litraa vett\xc3\xa4, puolitoista kiloa suolaa ja 175 grammaa sokeria. Peruna ja lanttu sopivat lisukkeiksi._NEWLINE_P\xc3\xa4\xc3\xa4 puhdistetaan karvoista ja ihosta, halkaistaan kahtia ja liotetaan vedess\xc3\xa4 y\xc3\xb6n yli. Sen j\xc3\xa4lkeen sit\xc3\xa4 liotetaan suolaliuoksessa kolme vuorokautta. Sitten p\xc3\xa4\xc3\xa4 savustetaan ja kuivataan tilassa, jossa on hyv\xc3\xa4 ilmanvaihto. P\xc3\xa4\xc3\xa4st\xc3\xa4 voi keitt\xc3\xa4\xc3\xa4 keittoa ja tarjota smalahove keitt\xc3\xa4misess\xc3\xa4 syntyneen lihaliemen, perunoiden, lantun ja ohuen flatbr\xc3\xb8d-leiv\xc3\xa4n kera. Liha on valmista, kun se irtoaa leukaluusta, mik\xc3\xa4 tapahtuu yleens\xc3\xa4 noin 2,5 tunnin keitt\xc3\xa4misen j\xc3\xa4lkeen._NEWLINE_Smalahove voidaan vaihtoehtoisesti keitt\xc3\xa4\xc3\xa4 vedess\xc3\xa4 tai h\xc3\xb6yrytt\xc3\xa4\xc3\xa4 ritil\xc3\xa4ll\xc3\xa4 tai tikun p\xc3\xa4\xc3\xa4ss\xc3\xa4. Perinteisesti sit\xc3\xa4 keitettiin tai h\xc3\xb6yrytettiin 4-5 tuntia, mutta nykyisin katsotaan jo 2,5 tunnin antavan hyv\xc3\xa4n tuloksen.\n_START_SECTION_\nNauttiminen\n_START_PARAGRAPH_\nKun ruoka on valmista, voivat ruokailijat alkaa irrottaa lihaa p\xc3\xa4\xc3\xa4st\xc3\xa4. Se k\xc3\xa4\xc3\xa4rit\xc3\xa4\xc3\xa4n ohueen vaaleaan leip\xc3\xa4\xc3\xa4n, joka kastetaan ensin liemess\xc3\xa4. Olut ja akvaviitti ovat yleisi\xc3\xa4 ruokajuomia._NEWLINE_Yleisimmin ruokalaji tarjoillaan keitettyjen perunoiden, keittovaiheessa syntyv\xc3\xa4n lihaliemen ja lanttusoseen kanssa. Se voidaan tarjoilla my\xc3\xb6s vihreiden herneiden ja pekonin kera._NEWLINE_Sy\xc3\xb6minen aloitetaan korvasta, koska siin\xc3\xa4 on paljon rasvaa ja se kannattaa sy\xc3\xb6d\xc3\xa4 l\xc3\xa4mpimimp\xc3\xa4n\xc3\xa4. Sama koskee silm\xc3\xa4n nauttimista. Kallon leikkaaminen aloitetaan sen etuosasta, josta leikataan taaksep\xc3\xa4in hampaiden v\xc3\xa4list\xc3\xa4, jolloin leuka halkeaa ja silm\xc3\xa4 on helppo saada ulos. Silm\xc3\xa4 leikataan huolellisesti irti ja siit\xc3\xa4 raaputetaan varsinainen silm\xc3\xa4muna irti. J\xc3\xa4ljelle j\xc3\xa4\xc3\xa4nytt\xc3\xa4 silm\xc3\xa4lihasta pidet\xc3\xa4\xc3\xa4n koko lampaan parhaana osana, kunhan se sy\xc3\xb6d\xc3\xa4\xc3\xa4n l\xc3\xa4mpim\xc3\xa4n\xc3\xa4. Silm\xc3\xa4 voidaan my\xc3\xb6s kastaa akvaviittiin, jossa sit\xc3\xa4 pidet\xc3\xa4\xc3\xa4n muutamia sekunteja, jonka j\xc3\xa4lkeen koko lasin sis\xc3\xa4lt\xc3\xb6 kumotaan yhdell\xc3\xa4 ryypyll\xc3\xa4. Kieli on my\xc3\xb6s monien herkkua. Lopuksi sy\xc3\xb6d\xc3\xa4\xc3\xa4n j\xc3\xa4ljell\xc3\xa4 oleva liha kallosta kohti etuosaa, kunnes leuan ymp\xc3\xa4rill\xc3\xa4 oleva liha, jossa on v\xc3\xa4hiten rasvaa, j\xc3\xa4\xc3\xa4 viimeiseksi."